Dozvolite da počnemo. Dame i gospodo, poštovani koleginice i kolege delgati, prisutni predstavnici, ako ih ima, Savjeta ministara i međunarodne zajednice, poštovani predstavnici medija, srdačno vas sve pozdravljam i konstatujem da nastavljamo sa radom konstitutivne sjednice Doma naroda Parlamentarne skupštine BiH. S obzirom da je konstitutivna sjednica Doma naroda Parlamentarne skupštine BiH prekinuta 29.01.2015. godine, prilikom razmatranja druge tačke usvojenog dnevnog reda sjednice, slijedi nastavak sjednice u kojem ćemo razmatrati preostalu tačku drugog dnevnog reda, a to je – Izbor predsjedavajućeg, prvog i drugog zamjenika predsjedavajućeg Doma naroda. Nastavku konstitutivne sjednice, prisutno je 15 delegata, od kojih 5 iz reda bošnjačkog naroda, 5 iz reda hrvatskog naroda i 5 iz reda srpskog naroda. Prelazimo, dakle, na 2. tačku dnevnog reda, a to je Ad. 2. Izbor predsjedavajućeg, prvog i drugog zamjenika predsjedavajućeg Doma naroda Prvo treba da predložimo kandidate za predsjedavajućeg Doma naroda. U ovom slučaju, mjesto predsjedavajućeg pripada kandidatu iz hrvatskog ili srpskog naroda. Zatim predlažemo prvog zamjenika predsjedavajućeg iz bošnjačkog ili srpskog naroda, a potom drugog zamjenika predsjedavajućeg iz reda hrvatskog ili bošnjačkog naroda. Želim da vas podsjetim, da je članom 22. stav 1. Poslovnika Doma naroda predviđeno slijedeće – predsjedavajući Doma, automatski se rotira na toj dužnosti, bez glasanja, svakih osam mjeseci, počevši od dana izbora predsjedavajućeg. Molim predsjedavajuće Kluba hrvatskog ili srpskog naroda, da predlože kandidata za predsjedavajućeg Doma naroda. Izvolite, gospodin Rodić.
Poštovani predsjedavajući, kolege i koleginice, delegati Doma naroda, dame i gospodo. Ja želim da predložim sledeće – obzirom da mi u Klubu delegata srpskog naroda nismo još uvijek došli do imena koje možemo predložiti, tražio bih odlaganje ove sjednice za sedam dana, kako bismo pokušali da dođemo do rešenja koje bi bilo zadovoljavajuće i koje 2 ovaj visoki Dom zaslužuje. Mislim da smo imali sličnu situaciju i kada smo prekinuli prvi put sjednicu, mislim da bi ovo bilo na tragu najboljih rešenja, jer ovaj Dom, onako kako je to predviđeno Poslovnikom, kako funkcioniše, mislim da treba da postignemo što veći stepen saglasnosti, kako bi ovih četiri godine mogli da odgovorimo teškim pitanjima koja se nalaze pred BiH. Hvala.
Hvala lijepo. Da li ima još? Dakle, dobili smo predlog jednog zaključka, da se ovaj Dom, nastavak sjednice odgodi za narednih sedam dana. Treba da se izjasnimo o ovom zaključku. Molim, gospodin Genjac. Izvolite.
Zahvaljujem poštovani predsjedavajući, dame i gospodo, poštovani prisutni. U ime Kluba Bošnjaka, ja bih prije izjašnjavanja zatražio pauzu od 20 minuta.
Dobro, hvala lijepo. Dakle, na zahtjev Kluba delegata iz reda bošnjačkog naroda, pauza do 11:35 sasti. Hvala. [[PAUZA]] Nastavljamo sa radom i riječ dajem, gosodinu Halidu Genjcu, koji je tražio pauzu 20 minuta.
Zahvaljujem predsjedavajući. Kao što je poznato, na sjednici koja je održana 29. januara, u ime Kluba Bošnjaka ja sam zatražio pauzu radi potrebnih dodatnih konsultacija. Prošlo je od toga 14 dana, konsultacije su izvršene i po našem shvatanju, imamo predpostavke da danas nastavimo sa radom. Da li se nešto dobija i šta se dobija sa novih 10 dana, meni nije do kraja jasno, ja moram priznati. Mi ćemo nastojati da danas završimo ovu sjednicu, ali dok čujemo argumentaciju šta znači nastavak i šta se time dobija, obavićemo dodatne konsultacije. Dakle, ono što smo smatrali da je problem i ono što je potrebno da se riješi, bilo je 14 dana. Ja zaista očekujem da neko objasni u čemu je problem. Zahvaljujem.
Hvala. Ima li još neko da se javio za riječ? Gospodin Martin Raguž, izvolite. 3
Zahvaljujem gospodine predsjedatelju, pozdravljam sve uvažene zastupnice i zastupnike i sve nazočne. Ja sam se javio prije stanke, ali sada nakon ovog što je gospodin Genjac rekao, želim reći samo jednu rečenicu, pošto sam i prošli put bio suzdržan oko odlaganja sjednice. Znači, ni ovih 15 dana očito nije riješilo tu situaciju, zbog koje su potegnuti argumenti da se ta sjednica odloži prije 15 dana. Očekujemo dakle, sada argument onih koji to žele dalje odlagati. I samo ću jednu rečenicu reći koju sam rekao tada, znači oni koji su preuzeli javnu odgovornost, da imaju parlamentarnu većinu na svim razinama, trebaju tu odgovornost prakticirati. To želim jasno reći kao politički stav ovdje i to je ta njihova odgovornost. Mi ne smetamo, dapače, evo koji nismo dio tih parlamentarnih većina, da ova zemlja dobije institucije i da u skladu sa mandatom koji imaju vrše vlast i rješavaju pitanja od interesa za ovu zemlju. Sve drugo je, po meni, nastavak političkih igara, evo ovaj, kojima ja ne želim davati osobno legitimitet. Hvala.
Zahvaljujem gospodinu Ragužu. Ima li još? Gospodin Ognjen Tadić, izvolite.
Hvala gospodine predsjedavajući. Uvažene dame i gospodo mislim da je ovu situaciju, kako kaže gospodin Raguž, trebalo zaista objasniti i predlagač, gospodin Rodić koji je dao ovaj prijedlog, trebao je da kaže o čemu se radi. Mi smo danas uoči ovog zasjedanja imali jedan radno-konsultativni sastanak koji je bio vezan za današnju sjednicu, govorim o Klubu delegata srpskog naroda, i tokom tog sastanka, otvorila se mogućnost da Klub u cjelini, mada nije bilo rečeno o kakvim se uslovima radi, stane iza prijedloga evo recimo konkretno, imena gospodina Babalja ili mene, kao člana Kolegija Doma naroda. Dakle, da to podrže svi članovi Kluba i gospodin Nović i Radmanović i Rodić. Mi smo izrazili skepsu na takvu mogućnost, znajući da takva opcija uključuje učešće predsjednika SNSD-a u te razgovore, a on je više puta do sada svojim javnim nastupima, čak poručujući kako ćemo ne znam, gospodin Babalj i ja biti jako tužni, plakati itd. jasno rekao šta misli o svima nama ovdje, uključujući i moje uvažene kolege iz Kluba delegata srpskog naroda. Ja ovo shvatam u tom smislu kao valjda traženje vremena da se obezbjedi podršaka gospodinu Babalju ili meni. Ja mogu ovdje javno pred svima da kažem, da ukoliko bilo ko od drugih delegata iz reda srpskog naroda želi tu podršku da nam pruži, kao potencijalnim kandidatima, mi je prihvatamo odmah i sada. I nemamo nikakav problem sa tim da bilo gospodina Babalja, bilo mene podrži svih pet delegata iz reda srpskog naroda koji su članovi Kluba srpskog naroda, znači nikakav problem nema. I što se tiče nas, kada god oni to odluče, mi ćemo to prihvatiti. Na kraju krajeva, ja mislim bez obzira na ove stranačke razlike, da ćemo mi u međuvremenu izgraditi tu vrstu povjerenja da će svakako postojati potpuna podrška bilo gospodinu Babalju ili meni, unutar Kluba srpskih delegata, ako se jedan od nas dvojice nađe u Kolegiju Doma naroda. Ako postoji prostor za to, ja više vjerujem da ga možemo sada odmah postići, tu vrstu saglasnosti, nego ukoliko to odložimo. Jer ako to odložimo, onda u tome učestvuje gospodin Dodik, neminovno, a on je već rekao šta misli o 4 tome i poručio nam, da nas ne smatra ni predstavnicima srpskog naroda, poručio nam da mi ne možemo predstavljati RS, poručio nam koješta. Vidite, nećemo se brojevima baviti, ja sam dobio podršku 297.000 ljudi, preko 44% birača koji su izašli na izbore u izbornoj trci za predsjednika Republike, gospodin Dodik je bio svega 1% više od mene. Meni nikada nije palo na pamet, da sa njim otvaram tu vrstu polemike, jer smatram da je ona neprimjerena u jednoj demokratskoj zemlji. Ali, njegov javno izražen stav, očito ide samo u jednom pravcu, to je da se razbije bilo kakva mogućnost formiranja vlasti u zajedničkim organima BiH. Ja se sjećam one stare – ne vjeruj Danajcima ni kada poklone nose, i teško mogu da povjerujem u drugačiji razvoj događaja. Ja znam da u ovom momentu postoji većina koja može da formira Kolgij Doma naroda i znamo svi ko je čini. Odlagati ovo, ima smisla samo iz jednog razloga, a to je da neko nekad kasnije ne kaže – eto niste nam to usvojili. Kada je u pitanju interes javnosti u RS-u i Federaciji BiH da se što prije izađe iz ovog mulja u kome se svi zajedno nalazimo, ja mislim da oni teško mogu da razumiju težinu tog argumenta. Jer, nismo mi ovdje radi sebe, pa da mi sada udovoljavamo jedni drugim i raznoraznim, eventualno, sujetama tipa - e ti mene nisi pitao tada kada sam ja tebe htio pitati tu, a ti mene nisi pitao poslije kada sam ja htio, ovo ili ono. I pri tome treba vrlo važnu jednu stvar razumjeti, prošlo odlaganje sjednice i motivi nemaju nikakve veze s ovim što se danas radi. Prošli put vrlo smo jasno rekli, radilo se o tome da pošto se na više kolosjeka formira vlast, da se ne desi da jedna faza prestigne drugu, zbog nastojanja da se usaglasi, ujednači to na način da se povjerenje održi i bez provjere povjerenja, i to smo postigli. Ovo danas nije to. Međutim, ukoliko će to zadovoljiti nečiju potrebu da kaže – eto rekao sam mu, eto uradili smo to, eto mi smo to predložili i oni su morali prihvatiti itd. itd. Mislim, ja nemam problem s tim, ja nisam ovdje radi sebe. Ja mogu da kažem da to rješenje za mene je nepotrebno, jer ako želite da podržite gospodina Babalja ili mene, možete odmah. Odmah možete. I ako postoje uslovi koji su vezani za rad Kluba, možete odmah da ih iznesete, mi ćemo ih prihvatiti jer želimo da radi Klub srpskog naroda kao jedinstven klub. Ako će se to pitati nekog četvrtog, pogotovo gospodina Dodika nakon stavova koje je iznio, to nema nikakvog smisla. To je onda samo neka vrsta, hajde da kažem, rekao ja njemu, rekao on meni, dokle smo došli. Koliko sam razumio to je ponedjeljak u 11:00 sati taj zakazani nastavak, je li tako, to je prijedlog, ako sam ja razumio, u ovim našim konsultacijama. Ako je to ponedjeljak u 11:00 sati, ako je to petak u 10:00, ako je to za tri godine u bilo koje doba, evo ..... sve. Samo morate razumjeti, promjene su nešto što je neminovno, kad god da dođu i mi smo dio tih promjena. To javnost treba da zna, to nije priča radi nas. Hvala.
Hvala uvaženom delegatu Tadiću. Uvaženi delegat, Nebojša Radmanović, ima riječ.
Poštovane dame, gospodo delegati, gospodine predsjedavajući. Čini mi se da smo od jednog sasvim normalnog zahtjeva, jednog normalnog zahtjeva u svakom, svakog klubu, došli u situaciju da raspravljamo o nečem nepotrebnom. Žao mi je što je gospodin Tadić nastavio danas ovdje, ničim izazvan, predizbornu kampanju spominjući često čovjeka od koga je izgubio u tim izborima. Mislim da to ne treba ovom Domu, pogotovo ne treba povodom zahtjeva da se odgodi i dodatno konsultuje oko onoga što je 5 danas prijedlog. Moram reći da ulazimo u jednu situaciju koja takođe nije potrebna na početku, a odnosi se na prethodni zahtjev Kluba SDA, odnosno Kluba Bošnjaka koji je tražio odgodu, koju smo odmah svi prihvatili. Danas, kada smo mi tražili da pokušamo postići koncenzus, nije nam tome udovoljeno. Mislim da je to loš početak za sve nas. Dobro je i jednostavno bilo, da smo se usaglasili da prolongiramo, tražili smo sedam dana, može i manje, i da završimo ovo. Ako ne može tako gospodine predsjedavajući, da glasamo. Naravno, moram reći da se nije radilo o ovome o čemu je gospodin Tadić govorio. Mi smo tražili pauzu da bismo pokušali doći do koncenzusa u Klubu. Smatramo naime, da jedni drugima ne trebamo birati ... predsjedavajuće, nego da klubovi trebaju da budu jedinstveni kada nešto predlažu, bar prema vani. Mi nemamo taj koncenzus u Srpskom klubu i pokušali smo da dođemo to toga. Mislimo da imamo načina. Ne dozvoljavate nam, evo ne dozvoljavaju nam ni iz Kluba, a ni vi iz drugih klubova i to nije dobro za početak rada ovoga Doma. Hvala.
Zahvaljujem. Gospodin, uvaženi delegat gospodin Tadić, ispravka krivog navoda, replika je li.
Dvije su ispravke u pitanju. Prvo nisam izgubio ja, izgubila je RS, a to vidite po njenim zaduženjima, problemima, kriminalu, korupciji i svemu ostalom. Možda vama odgovara to stanje, ja se nadam da većini građana ne odgovara. Drugi krivi navod, mi smo imali prvu sjednicu Kluba delegata prije 15 dana, na kojoj je gospodinu Babalju i meni rečeno – mi imamo tri, vi imate dva, naše je to, to, to, vi nemate ništa. Što bi rekli – ako laže koza ne laže rog, tad je za predsjedavajućeg izabran gospodin Nović tom većinom, za njegovog zamjenika gospodin Rodić, tom većinom i gospodin Radmanović je bio tada u vidu prijedloga za člana Kolegija. Mi smo tada vas upozorili da to nije dobro, da to nikada niko nije radio ni u jednom narodu, to što ste vi tad uradili. Čak smo vas bili zamolili - hajte neka gospodin Babalj ili ja budemo na funkciji zamjenika šefa Kluba, čisto da učestvujemo u procesima, da nismo trinaesto prase. Zamolili da održimo to nešto što građani RS-a, naš narod i Narodna skupština koja nas je birala očekuje od nas. Dakle, ako laže koza ne laže rog. Sve je to odbačeno kao manje važno, sve je to odbačeno uz primjedbu – nemojte da pričamo ovdje o demokratiji i politici, zna se šta je šta. Dobro. Mi nismo izabrali takav način rada, nemamo ništa sa tim, mi peremo ruke od toga. Mi potpuno peremo ruke od toga. Mi nismo za to, ali kada smo dovedeni u situaciju da Kolegij bude formiran ili neformiran, pa političke stranke koje su dobile podršku, SDA, HDZ, DF da ne nabrajam sve ko će usčestvovati u tome itd. imaju obavezu prema tim ljudima da formiraju vlast u zajedničkim organima BiH. Gospodin Nović je još uvijek ministar, još uvijek je ministar, a iz opozicione kao stranke. Malo to nema ni smisla ljudi, to sve ovako, ja vam kažem, ako razumijete da nismo mi ovdje sami radi sebe da bi jedni druge zabavljali, nego da gleda u nas 4 miliona ljudi, hoćemo li ovo iz blata početi da izvlačimo, onda ćete vidjeti stvari drugim očima, onda ćete imati diskurs odgovornog političara koji učestvuje u demokratskom procesu, a ne nekoga ko je ovdje radi svog ličnog interesa. Pogotovo interesa kako ću ja danas nekome reći ovo ili nekome reći ono. 6 Dakle, hajte da prekinemo stim, da li je to petak u 10:00 ili u ponedjeljak u 11:00, kada god vi želite, ili hoćete za tri godine? Evo za tri godine predložite rješenje da se odlaže, za tri godine neka bude.
Molim vrijeme.
Nećete moći reći nakon ovoga da vas neko nije poštovao. Pa svi vas poštujemo, samo morate i vi druge ljude poštovati, pogotovo javnost RS-a koja najviše ovo gleda.
Hvala. Gospodin, ako sam dobro pimjetio, gospodin Halid Genjac. Izvolite.
Moram malo reagovati, sad diskutiram kao delegat, a ono sam u ime Kluba rekao nakon pauze. Jako je dobro i potrebno i naravno korisno da ovdje u ovom Domu, visokom Domu, bude prisutna atmosfera dogovora, kompromisa, saradnje, razumjevanja. I to smo uvijek radili i to ćemo uvijek raditi. Međutim, radi potpune korektnosti, prošli zahtjev Kluba Bošnjaka da se odgodi, odnosno prekine sjednica i zatraži dodatno vrijeme radi potrebnih konsultacija, znamo zbog čega je bio. Tražili smo, s jedne strane da se neka veza uspostave vlasti i učešća koalicionih partnera na entitetskom nivou u Federaciji osigura sa državnim nivoom i to se je završilo. Takođe je to bilo vrijeme i da se potrebne konsultacije unutar Kluba Srba očigledno za koje je bilo potrebe, izvrše. To je 15 dana bilo. I računali smo zaista da je tih 14-15 dana dovoljno da se obave konsultacije, ono što se je desilo u Federaciji, pokazalo se je da se je riješilo, dogovori su postignuti i računali smo da je danas to zaista, sve predpostavke osigurane da se ovo pitanje riješi. Kako god gledamo, iz koje god pozicije gledamo, koja god stranka, ovo je zaista hitno. Današnji naš dolazak ovdje košta. Mi možemo danas otići iz Sarajeva da ništa ne uradimo, trškovi će biti kao da smo i uradili, novi nastavak će takođe koštati. Znate da se priprema dolazak gospođe Mogerini oko potpisivanja zajedničke izjave i njenog obraćanja zajedničkoj sjednici oba doma. To je za nekih desetak dana. Za tu sjednicu treba da imamo Kolegij i ovog Doma, da bi se mogla zakazati. Moramo imati Kolegij da bi zakazali sjednicu, da izaberemo komisije i Doma naroda i zajedničke komisije. Dakle, to su sve razlozi koji upućuju na hitnost i zato sam čini mi se postavio pitanje – ima li nekih posebnih razloga da se odgodi, da se ponovo odgađa? Dakle, nisam baš nekih argumenata koji možda dovoljno razjašnjavaju, ali za rad potrebe i naše saradnje i radi razumjevanja, možda bi bilo dobro da zakažemo sjednicu u petak u 10:00 sati, da nastavimo i da ovo pitanje riješimo. Nema potrebe za dalekim, dakle ovdje ili dan ili dva ili sedam, za potrebne konsultacije je dovoljno, one konsultacije koje smo čuli da su potrebne. Dakle, dajte da ovo pitanje riješimo i da pristupimo rješavanju konstituisanja Doma, da imenujemo komisije, da počnemo usvajati zakone, da počnemo zakazivati sjednice. Dakle, ako bi ovaj prijedlog bio nekakav kompromis, i ako je on nekakav izlazak u susret, dajte molim vas da se oko tog prijedloga, da u petak zakažemo sjednicu i završimo i ovo pitanje. Hvala. 7
Zahvaljujem uvaženom delegatu Genjcu. Za riječ se javio uvažei delegat, gospodin Dragutin Rodić. Izvolite.
Poštovani predsjedavajući, kolege delegati. Želim samo kratko da kažem nekoliko riječi, obzirom da moji motivi kada sam zatražio odgađanje nisu uopšte bili ovi koje smo čuli u elaboraciji. Neću se pridružiti, pogotovo ocjenama kolege Tadića u Klubu, jel ja Klub doživljavam drugačije i na kraju krajeva, o tome ne trebam da pričam, sa dobrim dijelom ljudi ovdje sam radio i u prošlom mandatu i nikada nisam bio kočničar procesa, pa to ne mislim da budem ni sad. Nema potrebe da bilo ko, naravno to je bila parlamentarna rasprava, me ubjeđuje ili nas kolege, potpuno je meni jasna parlamentarna većina, potpuno je jasno kako i u kom pravcu idu dogovori, ali ako ćemo do kraja biti iskreni i prošli put, kada je traženo odlaganje za 14 dana, isto su bili razlozi koji tada su u nekim drugim klubovima trebali se dodatno definisati, jer kad smo tada ušli u sjednicu, nisu bili isti parametri kao i danas. Moj motiv nije bio vezan ni za Klub bošnjačkog naroda, ni za Klub hrvatskog naroda, moj motiv je bio čisto unutar Kluba srpskog naroda, da pokušamo da dođemo do određenih rešenja. Bio sam ubjeđen da možemo, a evo sada predlažem, samo da se izjasnimo o ovome što sam ja rekao, troškovi su i u petak i u ponedjeljak, završimo tu priču, postoji parlamentarna većina i mi smo završili posao i idemo dalje.
Zahvaljujem. Konstatujem da nema više prijavljenih za diskusiju. Imamo čini mi se dva predloga. Prvi, je li neko se javlja još? Gospodin Čolak, izvinjavam se.
Ja bih zamolio za još jednu kratku stanku od svega pet minuta, nećemo se odavde udaljavati. Dakle, ja bih vas zamolio da ostanete unutra, maksimalno, možda će to biti i dvije minute, ali pet najviše.
Dajem pauzu od pet minuta, na zahtjev
Nemojte se udaljavati, ovdje ćemo to.
Kluba hrvatskog naroda. PAUZA Nastavljamo sa radom. Ima li potrebe gospodin Čolak da. 8
Vrlo kratko. Ma ja sam imao potrebu samo još dodatnih konsultacija, zato što ako bi došlo do odgode, petak ne bi bio prihvatljiv dakle, nama iz Hrvatskog kluba, pa sam to htio ovako i javno da znate. Dakle, svaki drugi nam je, datum odgovara, bilo to ponedjeljak, bilo to za sedam dana, naravno ukoliko ne bude izglasano tako nešto, onda ćemo mi se opredjeliti danas onako kako je već Klub dogovorio. Hvala.
Hvala. Imamo sada dva predloga. Jedan je predlog dakle, gospodina Rodića, da se odloži ova sjednica, nastavak sjednice, da se u roku od sedam dana održi nastavak i drugi predlog gospodina Halida Genjca, da se to u petak održi u 10:00 časova. Evo, za riječ se javio uvaženi delegat, gospodin Genjac. Izvolite.
Samo radi korektnosti. Dakle, ovaj prijedlog je bio prijedlog delegata Halida Genjca. Podsjećam, da je i prošli put za odgađanje sjednice bio prijedlog delegata Halida Genjca koji smo svi jednoglasno prihvatili. Ne radi se o prijedlogu Kluba Bošnjaka. Prošli put je za pauzu bio prijedlog Kluba Bošnjaka, a nakon diskusije bio je prijedlog delegata Halida Genjca da se odgodi zbog potrebi dodatnih konsultacija, oko izbora Kolegija, i to smo svi prihvatili. Ovaj prijedlog koji sam sad predložio kao neki mogući kompromis, obzirom da nije prihvatljiv, očigledno i nije, terminski ne odgovara, povlačim. Hvala.
Hvala. Imamo, dakle, samo jedan predlog. Molim da se pripremite, a to je da se u roku od sedam dana održi nastavak prve konstitutivne sjednice Doma naroda. Molim stručnu službu da, glasajte sad. Dakle, imamo za odlaganje 7, protiv 6, uzdržanih 2. Dakle, konstatujem da postoji opšta i postoji entitetska većina i sjednica se odlaže narednih sedam dana. Hoćemo li se danas dogovoriti o tačnom datumu ili ćemo slati obavijest za sve delegate ponovo? Imamo li predloga? Sedam dana je u utorak. Dakle, možemo li onda da nastavak bude u utorak, 7. februara, a pardon evo gospodin, uvaženi delegat Ognjen Tadić. Izvolite.
Hvala gospodine predsjedavajući. 9 Mi smo tokom ovih konsultacija utvrdili da je termin koji odgovara i gospodinu Čolaku, govoreći on u ime Kluba i gospodinu Genjcu govoreći u ime Kluba i većini nas koliko sam razumio, u ponedjeljak u 11:00 sati. Ja tražim da se o tome izjasnimo, pošto ste to već otvorili kao pitanje naše zajedničke odluke.
Ok. Dakle, evo predlog je da to bude umjesto utorka u ponedjeljak, nastavak ove sjednice u 11:00 sati. Trebali da se izjašnjavamo svi ili to prihvatamo aklamacijom? Jesmo li, ko je za? Ima li neko protiv? Uzdržan? Nema. Konstatujemo da će se nastavak prve konstitutivne sjednice održati u ponedjeljak u 11:00 časova. Hvala. Sjednica prekinuta u 12:44 sati.